Program 81/82

Program 81, senere Program 82, var et nyveiv-/skaband fra Bergen, aktivt i perioden 1980–1983.

Stilmessig representerte bandet en gitar- og tangentpreget miks av ska, nyveiv og etterhvert post-punk, og forsøkte seg både med norske og engelske tekster. De ga ut tre fullengdere og en EP, og ble Spellemannsnominert for andreplata Pictures (1982).

 Historie 
På siste halvdel av 70-tallet spilte Maia Urstad (synth, gitar), Kåre Kalvenes (gitar, sang, synth), Christian Lund (trommer) og Trond Steinum (bass) i funk-/ska-/reggaebandet Immigrants Dread, senere kalt Ragg. I januar 1980 ble Marianne «Pjusken» Sletten med på vokal. Steinum forlat bandet samme år, og ble erstattet av Frank Hovland. Det var på denne tida bandet tok navnet Program 80, som ble endret til Program 81 ved årsskiftet like etter. 

Gruppas stil bevegde seg nå mer i retning av nyveiv – «skrunk» var et begrep som dukket opp – med band som Talking Heads og Members som inspirasjonskilder. EPen Program 81 inneholdt fire låter, hvorav «Mare» ble en lokal hit.

I 1981 kom Arne Moe Vindedal (perkusjon) med, med bakgrunn fra jazz og folkemusikk som bidro til å forme bandets uttrykk videre. Debutalbumet Prøv å nå fram... ble utgitt på Norsk Plateselskap A/S, og fremsto som mer velprodusert enn den mer pønkete EPen. Plata fikk positive kritikker, og låta «Tunge barrikader» ble plukket ut til musikkavisa Puls' samleplate Blodige strenger (1982).

Etter plateinnspillinga ble vokalist «Pjusken», som prioriterte sisteåret på Kunst- og Håndverkskolen, erstattet av Kate Augestad (Johnny Banan Band).

Ved årsskiftet 1981–82 skiftet bandet navn til Program 82. Uttrykket var på ny endret, nå i retning av japaninspirert post-punk, på LP-en Pictures, som ble nominert til Spellemannprisen i klassen Årets rockeplate. Sju av de ti låtene på plata hadde engelsk tekst, mot én av tolv på førsteplata.

Ved neste årsskifte valgte de å beholde navnet, og gikk tilbake til norske tekster. Slippe fri (1983) – musikken til teaterstykket ved samme navn, satt opp ved Den Nationale Scene i Bergen – ble bandets siste plate.

 Anerkjennelse 

 Nominert til Spellemannprisen 1982 i klassen Årets rockeplate for plata Pictures.
 Razika hyllet Program 81 med å kalle sitt debutalbum Program 91.

 Medlemmer 
Christian Lund – trommer
Frank Hovland – bassgitar
Maia Urstad –  gitar
Kåre Kalvenes – gitar
Marianne «Pjusken» Sletten – vokal (1980–1982)
Arne Moe Vindedal – perkusjon (1981–)
Kate Augestad – vokal (1982–)
Nicolay Leganger – tekstforfatter

 Diskografi 

 Program 81 
1981: Program 81 (EP, 4 spor komponert av Nicolay Leganger og Kåre Kalvenes, innspilt i Bruce Studio)
1981: Prøv å nå fram... (Norsk Plateselskap A/S)

 Medvirker på 

 1982: Blodige Strenger – samleplate, med låta «Tunge barrikader» (Puls)

 Program 82 
1982: Pictures (Norsk Plateselskap A/S)
1983: Slippe fri (Pro-Gram-O’Phone)

 Referanser 

 Eksterne lenker 

 Tritonus – Jenter og rock (NRK 12. juni 1982)
 Program 81 + intervju med Maja Urstad og Marianne "Pjusken" Sletten på Halvsju (NRK 13. februar 1982)



Kategori:Norske rockegrupper